洞庭君山辭
作者：鄭起
朝代：宋

paragraphs: 山爲君兮水爲臣，水爲臣兮象爲兵。
君有定位兮兵無定形，知山知水兮知君臣之性情。
不知師不知比兮又奚知用兵之精。
余經山之外兮覩山水之杳冥，佳氣葱鬰兮或天香而龍腥。
烟雲變化兮或狗狀而人形，風濤洶湧兮或崖立而天平。
或夕陽兮漁歌，或曉霜兮鐘聲。
或雪下兮雁叫，或夜半兮鼉鳴。
或仙人張樂兮霞珮之軿軿，或神丁從駕兮車騎之轔轔。
冬寒春暖兮湖草幾番之青青，今來古往兮人物幾代之廢興。
嗟余行役兮顧鬢影之星星，無由登山臨水兮與鷗鷺盟。
北風吹袂兮又將之荆，徘徊不忍去兮聊以歌而行。